Συμπράξεις δημοσίου και ιδιωτικού τομέα και η εφαρμογή τους στον τομέα της υγείας
Authors: Χατζηπουλίδης Γεώργιος 
Published: September 2021

Σκοπός της παρούσας εργασίας είναι η διερεύνηση των δυνατοτήτων εφαρμογής των ΣΔΙΤ στον τομέα της Υγείας στην Ελλάδα. Παρουσιάζεται η ιστορική διαδρομή των υποδομών υγείας, των τρόπων χρηματοδότησής τους και η σημερινή κατάσταση συστήματος υγείας και αντίστοιχων υποδομών, ιδιαίτερα στη Βόρεια Ελλάδα. Παρατίθεται συνοπτική περιγραφή της φιλοσοφίας των ΣΔΙΤ, της εμπειρίας υλοποίησης αντίστοιχων έργων σε Εξωτερικό και Ελλάδα. Γίνεται αναφορά σε γενικά χαρακτηριστικά, προσδοκώμενα οφέλη, μειονεκτήματα και αρνητικές πλευρές, κρίσιμους παράγοντες επιτυχίας των ΣΔΙΤ. Περιγράφεται το ισχύον θεσμικό πλαίσιο και επισημαίνεται η ιδιαιτερότητα του τομέα της Υγείας. Παρά τις επιφυλάξεις, σημαντικά έργα δημοπρατήθηκαν στον Υγειονομικό τομέα σε εφαρμογή του Ν. 3389/2005, χωρίς τελικά να προχωρήσουν σε σύναψη συμβάσεων. Οι διοικητικές και οικονομικές ικανότητες δημόσιου και ιδιωτικού τομέα είναι το επόμενο θέμα. Ιδιαίτερη σημασία στον Υγειονομικό Τομέα έχει η διατήρηση της παροχής ισότιμων υπηρεσιών υγείας προς όλους, σύμφωνα με τη Συνταγματική επιταγή. Η αξιολόγηση οποιωνδήποτε αλλαγών λαμβάνει υπόψη τις ιδιαιτερότητες του τομέα Υγείας, αλλά και την επίδρασή τους στην κλινική πρακτική. Παρατίθεται ανάλυση των μεθόδων που χρησιμοποιήθηκαν για την προσέγγιση του θέματος. Πολύ σημαντική παράμετρος για επιτυχή εφαρμογή των ΣΔΙΤ είναι η κοινωνική αποδοχή τους. Παρουσιάζονται αποτελέσματα τριών ερευνών για τη στάση στελεχών νοσοκομείων - ιδιωτικού τομέα & χρηστών υπηρεσιών υγείας, απέναντι στην εφαρμογή ΣΔΙΤ για ανανέωση υποδομών υγείας στην Ελλάδα. Γίνεται εφαρμογή της μεθόδου PROMETHEE II για ιεράρχηση αναγκαίων επεμβάσεων αναβάθμισης υποδομών νοσηλείας στη Θεσσαλονίκη. Τέλος προτείνεται μια μέθοδος, με χρήση τεχνητών νευρωνικών δικτύων, για γρήγορη εκτίμηση της στάσης των χρηστών υπηρεσιών υγείας απέναντι στο ερώτημα για εκτεταμένη χρήση ΣΔΙΤ για ανανέωση υποδομών υγείας. Η διερεύνηση του θέματος καταλήγει στα εξής συμπεράσματα: Θετική στάση στελεχών δημόσιου τομέα υγείας με επιφυλάξεις. Διαφωνία για εκτεταμένη χρήση ΣΔΙΤ. Συμφωνία στελεχών ιδιωτικού τομέα, με επιφυλάξεις για εκτεταμένη χρήση της μεθόδου. Οι κοινωνικές αντιδράσεις συνοψίζονται σε αρνητική άποψη για την εφαρμογή ΣΔΙΤ στην υγεία, επισημαίνοντας ότι δεν πληρούνται οι κρίσιμοι παράγοντες επιτυχίας μιας παρόμοιας προσπάθειας, με έμφαση σε ανετοιμότητα του Δημόσιου τομέα και δυσκολίες χρηματοδότησης, ενώ εκφράζεται ανησυχία για ενδεχόμενη αύξηση δαπανών περίθαλψης για τους χρήστες υπηρεσιών υγείας. Τα έργα ΣΔΙΤ στην Υγεία εμφανίζουν σημαντικές δυσκολίες, θεωρούνται υψηλού ρίσκου. Οι κίνδυνοι αποτυχίας αυξάνονται σε εκτεταμένη χρήση του μοντέλου. Οι ΣΔΙΤ επομένως πρέπει να αφορούν μόνο τμήμα του συστήματος. Απαιτούνται επαρκείς διασφαλίσεις για τη διάρκεια εμπλοκής του ιδιωτικού τομέα, ουσιαστικές δικλείδες διασφάλισης διαθεσιμότητας των υποδομών, ισχυρός δημόσιος τομέας, ανάπτυξη κουλτούρας συνεργασίας & σταθερή πολιτική. Η πιλοτική εφαρμογή των ΣΔΙΤ είναι απαραίτητη για την εξαγωγή χρήσιμων συμπερασμάτων. Τέλος παρατίθεται κατάλογος προϋποθέσεων για τη διαμόρφωση των συνθηκών για μια επιτυχή εφαρμογή των ΣΔΙΤ στην υγεία και οι ενέργειες που πρέπει να γίνουν προς την κατεύθυνση αυτή.